Milí moji, toto je pokračovanie zo ZYP a síce pracovné právo. Prepíšte si to, pri prepisovaní sa niečo na vás určite nalepí ☺. Posledná téma sa týka mzdy, v maturitných otázkach je určite výpočet mzdy, brali ste to na ekonomike, tak pozrieť.

Potom vám ešte pošlem tému exekúcia a mediácia, je to tuším aj v maturitných otázkach..

Študujte, maturita síce bohviekedy bude ale bude...:)

Pokračujte aj v opakovaní maturitných tém...

**KOLEKTÍVNE PRACOVNÉ PRÁVO**

* Kolektívne presadzovanie záujmov zamestnancov je oveľa účinnejšie, ako keď si hľadá riešenie každý sám

Kolektívne pracovné právo – upravuje vzťahy medzi zamestnancami (ďalej iba ZI) a zamestnávateľmi (ZA). ZI sa zúčastňujú rozhodovaní sprostredkovane, prostredníctvom zástupcov – **odbory**. Ich úlohou je chrániť, obhajovať a presadzovať zamestnanecké práva. Proces rokovania medzi ZI a ZA sa nazýva **kolektívne vyjednávanie a výsledkom je kolektívna zmluva.**

Kolektívna zmluva – podpísaná spravidla na 12 mesiacov, ak na viac rokov, každý rok sa vyjednáva o mzdových otázkach.

ZA je povinný prerokovať so zástupcami ZI (odbormi) všetky opatrenia, kt. sa týkajú:

* Pracovných podmienok
* Zásadných rozhodnutí o stave a štruktúre podniku ( organizačné zmeny, prepúšťanie....)
* Bezpečnosti a ochrany zdravia pri práci
* Tiež informuje o hospodárskom výsledku podniku, rozvoji..

Podľa Zákonníka práce existujú aj **kolektívne zmluvy vyššieho stupňa**, napr. pre nejaké odvetvie hospodárstva ( pr. školstvo). Zástupcovia týchto vyšších odborových orgánov (**odborové zväzy**) rokujú s vládou, zástupcami ministerstiev, poisťovní, VÚC a pod. a hája záujmy všetkých zamestnancov v danom odbore ( napr. odborový zväz pracovníkov školstva bojuje za záujmy všetkých učiteľov). Ak sa nenájde dohoda – kolektívny spor, ktorý môže v krajnom prípade skončiť **štrajkom**.

**PREKÁŽKY V PRÁCI**

Ide o právom uznané skutočnosti, kt. bránia alebo sťažujú ZI plnenie prac. povinností a ZA v prideľovaní práce.

Trvajú dočasne

Vznikajú tu rôzne nároky zo strany ZI

Prekážky na strane ZA:

* majú vždy za následok náhradu mzdy
* Prechodný nedostatok práce (poruchy na strojoch , dodávky surovín...) – nárok na mzdu v sume priemerného zárobku
* Ak nepriaznivé počasie- min. 50% priemerného zárobku

Prekážky na strane ZI:

* Verejné funkcie (starosta, člen vlády..), občianske povinnosti (súd, svedok...) – bez náhrady mzdy
* Povinná lek. prehliadka, darovanie krvi, povinný rekondičný pobyt, vzdelávanie – pracovné voľno s náhradou mzdy
* Choroba, úraz, materská, OČR – s náhradou mzdy
* Vlastná svadba – 1 deň s náhradou mzdy
* Svadba dieťaťa – náhradné voľno bez náhrady mzdy
* Hľadanie nového zamestnania počas výpovedne doby.

PRACOVNÝ ČAS

Pracovný čas je časový úsek, počas kt. je ZI k dispozícií ZA

Na Slovensku je prac. čas **40 h. s možnosťou úpravy smerom dole v kolektívnej zmluve al. v pracovnej zmluve.**

Podľa Zákonníka práce:

* Mladiství menej ako 16 r. – 30 h/týždeň
* V zdraví škodlivom prostredí - 33 a ½ h
* 3smenné prevádzky – 37 a ½ h
* 2smenné prevádzky – 38 a ¾ h
* Ostatní – 40 h/ týždeň

Budete si pamätať 40 h/týždeň, ostatné sumy nemusíte, len treba vedieť, že sú situácie, kedy je to aj menej

Priemerný týždenný prac. čas + nadčasy nesmie prekročiť 48 h (zdravotníci 56h)

Prac. čas môže byť:

* Rovnomerný – 5x8h, ale aj napr. môj brat 2x12 h, 2 dni voľno a to sa strieda
* Nerovnomerný
* Pružný ( ZI si volí čas príchodu a odchodu z pracoviska podľa potreby), ZA však určuje čas, v kt. musí byť ZI k dispozícií

DOBA ODPOČINKU

ZA musí poskytovať prestávky:

* Ak pracujú viac ako 6 h (mladistvý 4 a pol), po 4 h práce musí byť 30 min odpočinok (nemôže sa skrátiť ani presunúť na zač. alebo koniec prac. smeny)
* Medzi smenami – nepretržitý denný odpočinok – min 12 h
* - nepretržitý týždenný odpočinok – 2 dni
* Dni prac. pokoja, sviatky - práca len výnimočne, za mzdové zvýhodnenia al. náhradné voľno.

DOVOLENKY

* Za kalendárny rok – u 1 ZA musím odrobiť min. 60 dní a mám nárok na 4 týždne, učitelia viac
* Za odpracované dni – u 1 ZA musím odpracovať min 60 dní a mám nárok za každých odpracovaných 21 dní na 1/12 dovolenky za kalendárny rok ( pr. u ZA som pracoval len pol roka, mám nárok na dovolenku, keďže mám odpracovaných viac ako 60 dní. Pol roka znamená odpracovaných cca 120 dní , 120 : 21 = 5,7. Ak má nárok ZI na 4 týždne dovolenky, 1/12 = 1,666 x 5,7 = 9,5. Takýto zamestnanec má nárok na 9 a pol dňa dovolenky)
* Dodatková dovolenka – napr. baníci, zdravotníci a pod. 1 týždeň navyše s tým, že ju musia čerpať a nemôže sa preplácať

Pamätať si, že dovolenka môže byť za kalendárny rok, za odpracované dni a dodatková

**MZDA**

ODMENA ZA VYKONANÚ PRÁCU – je širší pojem ako mzda alebo plat. Zahŕňa aj napr. tantiémy(speváci..), honorár(spisovatelia..), podiely na zisku (dividendy), odmeny za brigádu študentov.

**O mzde alebo plate hovoríme, ak ide o závislú prácu, ktorú vykonáva ZI v pracovnom pomere na základe pracovnej zmluvy**

Mzda – peňažná odmena za prácu (tiež to môžeme nazvať cena práce)

Plat – ako peňažná odmena pre rozpočtové a príspevkové organizácie ako je škola, štátne služby (policajti, lekári..). Ide o tarify, čiže tabuľky, podľa kt. sú takíto ZI platení

**Formy mzdy**:

* Základná
* Doplnková
* Mzdové zvýhodnenie

Za mzdu sa považuje **peňažná mzda** ale aj **naturálna mzda** (ZA môže časť mzdy vyplatiť ZI vo forme naturálií, čiže formou tovaru, výrobkov, služieb a pod. ZI teda dostane časť mzdy v € - aspoň 580 € (terajšia hodnota minimálnej mzdy) a zvyšok môže dostať v naturáliách).

**Minimálna mzda** – právna ochrana ZI od štátu, každý ZA musí svojim ZI vyplatiť mzdu vo štátom stanovenej výške - od 1.1.2020 je to 580 € ( v hrubom). Musí byť vždy vyplatená v peniazoch.

**Základná forma mzdy** môže mať viacero podôb:

* Časová – podľa odpracovaných hodín
* Úkolová – od vykonanej práce, napr. počtu vyrobených výrobkov
* Podielová – ZI je platený podľa výšky obratu alebo tržieb
* Zmiešaná al. kombinovaná z tých hore, najčastejšie to býva časová a úkolová, alebo časová a podielová

**Doplnková forma mzdy** – vypláca sa k základnej mzde:

* Odmeny
* Prémie
* Osobné ohodnotenie
* Podiel na zisku

**Mzdové zvýhodnenia** – týkajú sa práce počas osobitého času alebo za osobitých podmienok:

* Za prácu nadčas
* Za prácu počas sviatku
* Za prácu vykonávanú počas noci

Podľa rozsahu rozlišujeme:

* **Hrubá mzda** – celá mzdy
* **Čistá mzda** – mzda po zrážke daní a odvodov ( výpočet čistej mzdy zopakovať z ekonomiky!!!!)

V praxi sa môžete stretnúť aj s pojmami:

* Nominálna mzda – suma vyplatených peňažných jednotiek
* Reálna mzda – podľa kúpnej sily – aké množstvo tovarov si môže ZI za svoju mzdu kúpiť

na zamyslenie – môže nominálna mzda rásť a reálna mzda zároveň klesať???ak áno, za akých okolností, teda čo sa na trhu deje??